Иван Вазов
Планината пуста

chitanka.info

Легенди тайни няма в твойте

пустини диви, глух Балкан!

Не дремат спомени в усойте

за стари дни, за слава, бран.

Без повест дъбите вековни

стърчат над Искъра дремлив,

историй, подвиги чутовни

не шъпне стона му сънлив.

Напусто в тихите шумаци

се вслушвам — вила да запей,

не чакам в тъмните букаци

русалка да се забелей.

И никой розов блян за моя

дух жаден няма в тез места

и всичката поезья твоя

е в твойта дива красота.

Юни 1899

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.